b'\n_START_ARTICLE_\nJohn Fogerty\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nJohn Cameron Fogerty syntyi keskimm\xc3\xa4isen\xc3\xa4 Galen ja Lucile Fogertyn viidest\xc3\xa4 pojasta 28. toukokuuta 1945. Perhe asui kalifornialaisen El Cerriton pikkukaupungissa San Franciscon l\xc3\xa4hist\xc3\xb6ll\xc3\xa4, ja John syntyi naapurikaupunki Berkeleyn sairaalassa. Vanhemmat erosivat Johnin ollessa viel\xc3\xa4 lapsi. Fogerty oli kouluaikoina yhtyeess\xc3\xa4 nimelt\xc3\xa4 Blue Velvets, johon my\xc3\xb6s h\xc3\xa4nen isoveljens\xc3\xa4 Tom liittyi laulajaksi._NEWLINE_Naimisiin vuonna 1965 mennyt Fogerty el\xc3\xa4tti perhett\xc3\xa4\xc3\xa4n soittamalla musiikkia ja ty\xc3\xb6skentelem\xc3\xa4ll\xc3\xa4 Berkeley\'s Fantasy Records -jazzlevy-yhti\xc3\xb6ss\xc3\xa4. Tuottaja Saul Zaentz teki Fogertyn yhtyeen kanssa sopimuksen, mutta sen singlet eiv\xc3\xa4t nousseet listoille. Levy-yhti\xc3\xb6 oli samalla vaihtanut yhtyeen nimeksi The Golliwogs. Fogerty kutsuttiin armeijaan vuonna 1967 Vietnamin sodan aikana, mutta h\xc3\xa4n ei joutunut taisteluteht\xc3\xa4viin. Kotiuduttuaan seuraavana vuonna h\xc3\xa4n jatkoi soittamista ja laulamista yhtyeess\xc3\xa4\xc3\xa4n.\n_START_SECTION_\nCreedence Clearwater Revival\n_START_PARAGRAPH_\nVuonna 1968 Fogertyn yhtyeen nimeksi oli otettu Creedence Clearwater Revival. Laulaja-kitaristi John Fogerty m\xc3\xa4\xc3\xa4r\xc3\xa4si pian kokonaan yksin sen musiikista, joka oli kitarariffeihin perustuvaa juurevaa blues- ja countryvaikutteista rockia. Seuraavien vuosien aikana CCR menestyi levylistoilla ja kierteli ahkerasti. Yksin vuonna 1969 yhtye julkaisi kolme albumia, jotka kaikki nousivat Yhdysvaltain kymmenen myydyimm\xc3\xa4n joukkoon. _NEWLINE_Yhtye hajosi vuonna 1972 sis\xc3\xa4isiin ristiriitoihin ja Fogerty riitautui sek\xc3\xa4 yhtyetovereidensa ett\xc3\xa4 tuottaja Zaentzin kanssa laulujensa tekij\xc3\xa4noikeuksista. Fogerty oli allekirjoittanut CCR:n levy-yhti\xc3\xb6 Fantasy Recordsin kanssa sopimuksen, joka velvoitti h\xc3\xa4net tekem\xc3\xa4\xc3\xa4n vuosittain ison m\xc3\xa4\xc3\xa4r\xc3\xa4n kappaleita, ja tekem\xc3\xa4tt\xc3\xa4 j\xc3\xa4\xc3\xa4neet siirtyiv\xc3\xa4t seuraavan vuoden kiinti\xc3\xb6n p\xc3\xa4\xc3\xa4lle. Fogerty oli tilanteessa, jossa joku muu omisti h\xc3\xa4nen musiikkinsa ja ker\xc3\xa4si siit\xc3\xa4 voitot.\n_START_SECTION_\nSooloura\n_START_PARAGRAPH_\nCCR:n j\xc3\xa4lkeen Fogerty julkaisi kaksi soololevy\xc3\xa4, mutta vietti niiden j\xc3\xa4lkeen hiljaiseloa kymmenen vuoden ajan. Albumi Centerfield (1985) oli j\xc3\xa4lleen suuri menestys, vaikka sen seurauksena Zaentz haastoi Fogertyn oikeuteen Fogertyn oman vanhan kappaleen plagiarisoinnista kappaleella "The Old Man Down the Road" sek\xc3\xa4 kunnianloukkauksesta kappaleella \xe2\x80\x9dZanz Kant Dance\xe2\x80\x9d (joka nimettiin siksi uudelleen \xe2\x80\x9dVanz Kant Dance\xe2\x80\x9d). Fogerty voitti plagiointijutun mutta sopi kunnianloukkausjutun oikeuden ulkopuolella._NEWLINE_Fogerty soittaa p\xc3\xa4\xc3\xa4asiassa kitaraa, mutta Centerfield-levyll\xc3\xa4\xc3\xa4n h\xc3\xa4n soitti kaikkia muitakin soittimia ja tuotti levyn itse._NEWLINE_Fogertyn seuraava levy ei menestynyt Centerfieldin lailla, ja h\xc3\xa4n vet\xc3\xa4ytyi j\xc3\xa4lleen tauolle. H\xc3\xa4n esiintyi joissain konserteissa mutta kielt\xc3\xa4ytyi soittamasta CCR-hittej\xc3\xa4\xc3\xa4n, sill\xc3\xa4 Zaentz omisti yh\xc3\xa4 niiden oikeudet. H\xc3\xa4n kielt\xc3\xa4ytyi my\xc3\xb6s soittamasta vanhojen CCR-kumppaniensa kanssa kun yhtye vuonna 1993 nimettiin Rock and Roll Hall of Fameen._NEWLINE_Fogertyn kauna h\xc3\xa4nen laulunsa omistavaa ja petturina pit\xc3\xa4m\xc3\xa4\xc3\xa4ns\xc3\xa4 Saul Zaentzia kohtaan painoi h\xc3\xa4nt\xc3\xa4 hyvin raskaasti CCR:n hajoamisesta aina vuoteen 1994, jolloin h\xc3\xa4n kertoo vihdoin lopettaneensa taistelun. Fogerty masentui ja alkoholisoitui. Masennuksensa vuoksi h\xc3\xa4n ei kyennyt kirjoittamaan lainkaan lauluja vuosien 1976\xe2\x80\x931984 v\xc3\xa4lill\xc3\xa4._NEWLINE_Fogerty l\xc3\xb6ysi uudelleen el\xc3\xa4m\xc3\xa4nhalunsa ja motiaation musiikin tekemiseen tavattuaan kolmannen vaimonsa, Julien. Tuloksena oli vuonna 1997 julkaistu albumi Blue Moon Swamp, joka palkittiin Grammylla. H\xc3\xa4n my\xc3\xb6s otti vanhoja CCR-kappaleita j\xc3\xa4lleen ohjelmistoonsa, ja vuonna 2007 h\xc3\xa4n vihdoin sai johtoaan vaihtaneelta Fantasy-yhti\xc3\xb6lt\xc3\xa4 korvauksen vanhoista CCR-hiteist\xc3\xa4\xc3\xa4n.\n_START_SECTION_\nYksitysel\xc3\xa4m\xc3\xa4\n_START_PARAGRAPH_\nFogertyn ensimm\xc3\xa4inen vaimo oli Martha Paiz. He avioituivat 1965 ja erosivat 1970-luvulla. He saivat kaksi poikaa ja tytt\xc3\xa4ren. Fogertyn toinen vaimo on Julie Kramer, jonka h\xc3\xa4n tapasi 1986. He meniv\xc3\xa4t naimisiin 1991. Heill\xc3\xa4 on kaksi poikaa ja tyt\xc3\xa4r. Pojat Shane ja Tyler ovat muusikkoja, ja he ovat keikkailleet ja levytt\xc3\xa4neet is\xc3\xa4ns\xc3\xa4 kanssa.'